Drie vermis, nog 3 verdrink toe vloedwater trekker meesleurArgieffoto ter illustrasie. Foto: Pixabay.com. Drie mense word steeds vermis nadat die trekker waarop hulle gereis het die afgelope naweek deur vloedwater meegesleur is. Sers. Noloyiso Rwexana, woordvoerder van die polisie, het aan Maroela Media bevestig die voorval het Sondag omstreeks 17:00 die Rawsonville-omgewing in die Wes-Kaap plaasgevind toe daar volgens berigte agt mense op ŉ trekker ŉ rivier probeer oorsteek het. Dit is onduidelik of daar van ŉ brug gebruik gemaak is of nie. “Hulle is deur die water meegesleur en ses mense, drie kinders en drie volwassenes, het verdrink. Twee is ongeskonde,” het Rwexana gesê. Sy het bygevoeg dat die liggame van twee kinders, albei ses jaar oud, en ŉ volwassene in sy 30’s, Dinsdag deur polisieduikers uit die rivier gehaal is. Die polisie se duikeenheid soek vandag saam met lede van die gemeenskap voort na die ander drie persone. Geregtelike doodsondersoeke word gedoen. Maroela Media het Sondag berig ŉ sterk kouefront het swaar reënval in Kaapstad veroorsaak wat tot wydverspreide oorstromings in die stad gelei het. Brett Herron, burgemeesterskomiteelid vir vervoer en stedelike ontwikkeling, het Sondag gesê verskeie paaie reg oor die stad is oorstroom. Die gebiede wat gewoonlik die hardste getref word, is naby vloedlyne geleë. “Dit is gewoonlik die geval in sommige informele nedersettings.”